KOMISIJOS ĮGYVENDINIMO REGLAMENTAS (ES) 2022/1993

2022 m. spalio 20 d.

kuriuo pagal Europos Parlamento ir Tarybos reglamentą (ES) Nr. 528/2012 Chrysanthemum cinerariaefolium ekstraktas, gautas iš prasiskleidusių ir subrendusių Tanacetum cinerariifolium žiedų naudojant virškritinį anglies dioksidą, patvirtinamas kaip veiklioji medžiaga, skirta 19-o tipo biocidiniams produktams gaminti

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 89 straipsnio 1 dalies trečią pastraipą,

kadangi:

(1) Komisijos deleguotajame reglamente (ES) Nr. 1062/2014 (2) pateiktas esamų veikliųjų medžiagų, kurias reikia įvertinti, kad būtų galima patvirtinti kaip tinkamas biocidiniams produktams gaminti, sąrašas. Į tą sąrašą yra įtrauktas Chrysanthemum cinerariaefolium ekstraktas, gautas iš prasiskleidusių ir subrendusių Tanacetum cinerariifolium žiedų naudojant virškritinį anglies dioksidą;

(2) buvo įvertinta, ar Chrysanthemum cinerariaefolium ekstraktą, gautą iš prasiskleidusių ir subrendusių Tanacetum cinerariifolium žiedų naudojant virškritinį anglies dioksidą, galima naudoti 19-o tipo biocidiniams produktams (repelentams ir atraktantams), aprašytiems Europos Parlamento ir Tarybos direktyvos 98/8/EB (3) V priede ir atitinkantiems Reglamento (ES) Nr. 528/2012 V priede apibrėžtus 19-o tipo produktus, gaminti;

(3) Ispanija buvo paskirta ataskaitą rengiančia valstybe nare ir jos vertinančioji kompetentinga institucija 2010 m. rugsėjo 1 d. pateikė Komisijai vertinimo ataskaitą bei išvadas. Pateikus vertinimo ataskaitą diskusijos vyko Komisijos, o po 2013 m. rugsėjo 1 d. – Europos cheminių medžiagų agentūros (toliau – Agentūra) surengtuose techniniuose susitikimuose;

(4) remiantis Reglamento (ES) Nr. 528/2012 90 straipsnio 2 dalimi galima daryti išvadą, kad medžiagos, kurių vertinimą valstybės narės buvo baigusios iki 2013 m. rugsėjo 1 d., turėtų būti įvertintos pagal Direktyvos 98/8/EB nuostatas;

(5) pagal Reglamento (ES) Nr. 528/2012 75 straipsnio 1 dalį Biocidinių produktų komitetas parengia Agentūros nuomonę dėl veikliųjų medžiagų patvirtinimo paraiškų. Pagal Deleguotojo reglamento (ES) Nr. 1062/2014 7 straipsnio 2 dalį Biocidinių produktų komitetas, atsižvelgdamas į vertinančiosios kompetentingos institucijos išvadas, 2021 m. gruodžio 3 d. priėmė Agentūros nuomonę (4);

(6) remiantis ta nuomone, tikėtina, kad 19-o tipo biocidiniai produktai, kurių sudėtyje yra Chrysanthemum cinerariaefolium ekstrakto, gauto iš prasiskleidusių ir subrendusių Tanacetum cinerariifolium žiedų naudojant virškritinį anglies dioksidą, atitinka Direktyvos 98/8/EB 5 straipsnio 1 dalies b, c ir d punktų reikalavimus, jei laikomasi su jų naudojimu susijusių reikalavimų;

(7) atsižvelgiant į Agentūros nuomonę, tikslinga Chrysanthemum cinerariaefolium ekstraktą, gautą iš prasiskleidusių ir subrendusių Tanacetum cinerariifolium žiedų naudojant virškritinį anglies dioksidą, patvirtinti kaip veikliąją medžiagą, skirtą 19-o tipo biocidiniams produktams gaminti, jei laikomasi tam tikrų sąlygų;

(8) veiklioji medžiaga turėtų būti patvirtinta praėjus tinkamam laikotarpiui, per kurį suinteresuotieji subjektai galėtų imtis parengiamųjų priemonių, kurios būtinos, kad būtų galima laikytis nustatytų naujų reikalavimų;

(9) šiame reglamente nustatytos priemonės atitinka Biocidinių produktų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Chrysanthemum cinerariaefolium ekstraktas, gautas iš prasiskleidusių ir subrendusių Tanacetum cinerariifolium žiedų naudojant virškritinį anglies dioksidą, patvirtinamas kaip veiklioji medžiaga, skirta 19-o tipo biocidiniams produktams gaminti, jei laikomasi priede nustatytų sąlygų.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. spalio 20 d. Komisijos vardu Pirmininkė Ursula VON DER LEYEN

(1) OL L 167, 2012 6 27, p. 1.

(2) 2014 m. rugpjūčio 4 d. Komisijos deleguotasis reglamentas (ES) Nr. 1062/2014 dėl visų esamų veikliųjų medžiagų, kurių yra Europos Parlamento ir Tarybos reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programos (OL L 294, 2014 10 10, p. 1).

(3) 1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (OL L 123, 1998 4 24, p. 1).

(4) „Biocidal Products Committee Opinion on the application for approval of the active substance Chrysanthemum cinerariaefolium, extract from open and mature flowers of Tanacetum cinerariifolium obtained with supercritical carbon dioxide; Product-type 19“; ECHA/BPC/313/2021, priimta 2021 m. gruodžio 3 d.